Մեգան Դյուամել

**Մեգան Դյուամել** (, ), կանադացի նախկին գեղասահորդուհի, որ հանդես է եկել զուգասահքում։ Մեգանը զուգասահքի մասնակցող ամենաշատ տիտղոսներն ունեցող գեղասահորդուհիներից մեկն է Կանադայի պատմության մեջ։ Էրիկ Ռեդֆորդի հետ դարձել է օլիմպիական չեմպիոն (2018, թիմային մրցույթ), 2018 թվականի Օլիմպիական խաղերում զուգասահքի բրոնզե մեդալակիր, 2014 թվականի Օլիմպիական խաղերի արծաթե մեդալակիր թիմային մրցույթներում, աշխարհի առաջնության կրկնակի չեմպիոն (2015, 2016), 2013 և 2014 թվականների աշխարհի առաջնության բրոնզե մեդալակիր, Կանադայի յոթակի չեմպիոն (2012-2018), Չորս մայրցամաքների առաջնության կրկնակի չեմպիոն (2013, 2015), 2014 թվականի Գրան պրիի եզրափակիչ փուլի հաղթող։

Դյուամել/Ռեդֆորդ զույգն այն եզակի զույգերից է, որ մրցույթներում կատարում է եռակի լուտց։

Սոչիի Ձմեռային օլիմպիական խաղերի ժամանակ Դյուամելը և Ռեդֆորդը դարձել են պատմության մեջ առաջին զույգը, որն Օլիմպիական խաղերում ամբողջովին ճիշտ է կատարել եռակի լուտց ցատկը։

2018 թվականի Օլիմպիական խաղերում Դյուամելը և Ռեդֆորդը դարձել են Օլիպիադայի ամբողջ պատմության մեջ առաջին զույգը, որն ամբողջովին ճիշտ է կատարել քառապատիկ նետումը։

Քրեյգ Բանտինի հետ 2009 թվականին դարձել է Կանադայի առաջնության արծաթե մեդալակիր, իսկ 2010 թվականին 4 մայրցամաքների առաջնության բրոնզե մեդալակիր։ Բացի այդ, Մեգանը որոշակի հաջողությունների է հասել մենասահքում, նա 2005 թվականի «Զագրեբի ոսկե ձիուկ» մրցաշարի արծաթե մեդալակիր է։

## Կենսագրություն
Մեգան Դյուամելը ծնվել է 1985 թվականի Սադբերիում և մեծացել Լայվլիում։ Չմուշկներով սկսել է սահել 3 տարեկանից։ 10 տարեկանում սկսել է մասնավոր դասեր ստանալ։ 14 տարեկանում հեռացել է տնից և մեկնել Բարրի, որպեսզի իրականացնի իր ամբիցիաները գեղասահքի ոլորտում։ Երկու ծնողներն էլ աշխատում էին 2 տեղ, որպեսզի նրան ֆինանսավորեն։ Մոր կողմից ունի ֆիննական ծագում։

## Վաղ կարիերա
մինի|256x256px|Մեգան Դյուամելը և Քրեյգ Բանտինը 2009 թվականի կանադայի առաջնությունում
Մեգան Դյուամելն սկզբնական շրջանում զուգահեռաբար պարապում էր զուգասահք և մենասահք, բայց ներկայումս ներկայանում է միայն զուգասահքով։

Նա և նրա նախկին գործընկեր Ռայան Առնոլդը առաջին գեղասահորդներն էին, որ զուգահեռ եռակի լուտց էին կատարել պաշտոնական մրցումների ժամանակ, նրանք դա կատարել էին 2005 թվականի Կանադայի առաջնության ժամանակ։

Ազգային առաջնության 2005-2006 մրցաշրջանի ժամանակ զուգասահքում Մեգանը և նրա զույգը զբաղեցրել են 6-րդ տեղը և հավաքականի կազմում չեն ընդգրկվել, իսկ մենասահքում Մեգանն զբաղեցրել է 4-րդ տեղը և ուղարկվել 4 մայրցամաքների առաջնություն, որտեղ զբաղեցրել է 5-րդ հորիզոնականը։ 2006 թվականի մարտին Առնոլդի հետ կազմած զույգը կազմալուծվել է։

2007 թվականի հունիսի 7-ին հայտարարվել է, որ Մեգան Դյուամելը զույգ է կազմում Քրեյգ Բանտինի հետ, և ավարտվում է նրա նրա կարիերան մենասահքում։

2008-2009 մրցաշրջանում զույգը Գրան պրիի «Trophee Eric Bompard» փուլում արժանացել է բրոնզե մեդալների, ազգային առաջնությունում զբաղեցրել 2-րդ տեղը, իսկ Չորս մայրցամաքների առաջնությունում՝ 4-րդ տեղը։

2010 թվականի Կանադայի առաջնությունում զբաղեցնելով 3-րդ տեղը՝ զույգը չի ներառվել Վանկուվերի Օլիմպիադայի հավաքականի կազմում։ Մրցաշրջանի ավարտին Քրեյգը կարիերան ավարտելու որոշում է ընդունել, իսկ Մեգանը զույգ է կազմել Էրիկ Ռեդֆորդի հետ։

## Ելույթներ Էրիկ Ռեդֆորդի հետ
### 2010-2011 մրցաշրջան
մինի|216x216px|Մեգան Դյուամելը և Էրիկ Ռեդֆորդը 2011 թվականի Չորս մայրցամաքների առաջնության ժամանակ

Մարզչի առաջարկով Մեգանը փորձել է զույգ կազմել Էրիկ Ռեդֆորդի հետ, և նրանք որոշել են միասին մասնակցել մրցույթներին։ Զույգի առաջնաելույթը տեղի է ունեցել Nebelhorn Trophy 2010 մրցաշարում։ Մրցույթի արդյունքներով նրանք զբաղեցրել են 3-րդ տեղը։ Դեբյուդային փուլում Գրան պրիի «Skate Canada International 2010» փուլում զույգը գրավել է 5-րդ տեղը։ Այնուհետև նրանք դարձել են ազգային առաջնության արծաթե մեդալակիրներ, ինչը գեղասահորդներին թույլ է տվել ընդգրկվել Չորս մայրցամաքների և աշխարհի առաջնությունների հավաքականի կազմում։ Չորս մայրցամաքների առաջնությունում զույգը կարճ ծրագրից հետո զբաղեցրել է 3-րդ տեղը՝ դրանով սահմանելով նոր Season Best: Ազատ ծրագրից հետո կանադացիները բարձրացել են երկրորդ հորիզոնական՝ կարիերայի ընթացքում առաջին անգամ ազատ ծրագրով հավաքելով ավելի քան 120 միավոր։ Վերջին հաշվով Մեգանը և Էրիկը զիջել են միայն Վանկուվերի Օլիմպիական խաղերի հաղթողներին՝ Պան Քինգ / Տուն Ձյան զույգին։

Զույգի հաջորդ մրցույթը ծրագրվել էր աշխարհի առաջնությունը, որը պետք է անցկացվեր Տոկիոյում, բայց երկրաշարժի պատճառով տեղափոխվեց Մոսկվա և տեղի ունեցավ 2011 թվականի ապրիլին։ Դա Էրիկի կարիերայում առաջին աշխարհի առաջնությունն էր, իսկ Մեգանը տվյալ մակարդակի մրցույթներում ելույթ ունենալու փորձ ուներ։ Կարճ ծրագրի կատարման ընթացքում պտույտը կատարելիս Մեգանն արմունկով խփեց զուգընկերոջ քթին և ջարդեց, բայց, չնայած դրան, նրանք ելույթը չձախողեցին և գրավեցին յոթերորդ տեղը։ Այդ հորիզոնականում էլ ավարտեցին մրցաշարը։

մինի|216x216px|Մեգան Դյուամելը և Էրիկ Ռեդֆորդը աշխարհի թիմային առաջնությունում

### 2011-2012 մրցաշրջան։ Գրան պրիի առաջին եզրափակիչ, Կանադայի առաջնությունում առաջին հաղթանակ
2011-2012 մրցաշրջանում Դյուամել / Ռեդֆորդ զույգը որպես կարճ ծրագրի երաժշտական նվագակցություն ընտրել էր Արանխուեզյան կոնցերտը, իսկ ազատ ծրագիրը բեմադրվել էր Coldplay խմբի երաժշտության հիման վրա։ Գրան պրիի երկու փուլերում՝ Skate Canada 2011 և Trophée Eric Bompard 2011, կանադացիները նվաճեցին բրոնզե 2 մեդալ, որոնք առաջինն էին համատեղ կարիերայի ընթացքում։ Այդ արդյունքի շնորհիվ նրանք առաջին անգամ անցան Գրան պրիի եզրափակիչ։ Եզրափակչում Մեգանը և Էրիկն զբաղեցրին 5-րդ հորիզոնականը։

2012 թվականի հունվարին Դյուամելը և Ռեդֆորդն առաջին անգամ դարձան Կանադայի չեմպիոն՝ վստահորեն առաջ անցնելով իրենց մրցակիցներից։ Այնուհետև Չորս մայրցամաքների առաջնությունում զբաղեցրին 4-րդ հորիզոնականը։

Աշխարհի առաջնությունում կանադացիներն զբաղեցրին 5-րդ տեղը։ Հարկ է նշել, որ կարճ ծրագրում տեխնիկայի համար գնահատականով նրանք զբաղեցրել էին 2-րդ տեղը, ազատ ծրագրում՝ 3-րդ, բայց ցածր երկրորդ գնահատականի (բաղադրիչներ) նրանց չհաջողվեց բարձրանալ պատվո հարթակին։ Աշխարհի թիմային առաջնությունում իրենց թիմին օգնեցին նվաճել բրոնզե մեդալ։

### 2012-2013 մրցաշրջան
Դյուամել/Ռեդֆորդ զույգի համար 2012-2013 մրցաշրջանը կարելի է անվանել անկումային մրցաշրջան։ Պարզ դարձավ, որ զուգասահքում կա ևս մեկ ուժեղ զույգ։ Մրցաշրջանը Մեգանի և Էրիկի համար սկսվեց Գրան պրիի Skate Canada 2012 փուլում նվաճած արծաթե մեդալով։ Կանադացիները արծաթե երկրորդ մեդալը նվաճեցին Գրան պրիի Trophée Eric Bompard 2012 փուլում։ Հարկ է նշել, որ կանադացի զույգը հաղթել էր ազատ ծրագրով, բայց ընդհանուր հաշվով հաղթող էին ճանաչվել Յուկո Կավագուտին և Ալեքսանդր Սմիրնովը։ Այդպիսի արդյունքները նրանց հնարավորություն տվեցին երկրորդ անգամ անընդմեջ անցնել Գրան պրիի եզրափակիչ, որտեղ մեկ քայլ էին հետ մնում պատվո հարթակից։

Նրանք այնուհետև հաղթեցին ազգային երկրորդ տիտղոսը՝ համառ մարտում առաջ անցնելով իրենց մրցակիցներ Կիրստեն Մուր-Տաուերսից և Դիլան Մոսկովիչից։ 2013 թվականի փետրվարին զույգը ձեռք բերեց միջազգային մակարդակով իր առաջին մեծ հաղթանակը։ Դյուամել/Ռեդֆորդ զույգը դարձավ Չորս մայրցամաքների առաջնության հաղթող։ Նորից, ինչպես և Կանադայի առաջնությունում, գլխավոր հակառակորդն էր Մուր-Տաուերս/Մոսկովիչ զույգը։ Կարճ ծրագրում Մեգանը և Էրիկը հավաքեցին 70,44 միավոր, այդպիսով՝ ամբողջ կարիերայի ընթացքում առաջին անգամ նրանց հաջողվեց հատել 70 միավորի սահմանը։ Կիրստենը և Դիլանը հետ մնացին 4,11 միավորով։ Ազատ ծրագրում ամեն ինչ չէ, որ հարթ ընթացավ։ Չնայած նրանք ցույց տվեցին նոր լավագույն արդյունք (128,74 միավոր), ազատ ծրագրում հաղթեց Մուր-Տաուերս/Մոսկովիչ զույգը։ Բայց կարճ ծրագրից հետո պահեստային միավորները բավականացրեց, որ Դյուամել/Ռեդֆորդ զույգը դառնա Չորս մայրցամաքների առաջնության հաղթողներ։ Նրանք 12 տարվա ընթացքում կանադացի առաջին զույգն էին, որ ունեցան այդպիսի նվաճում։

մինի|2013 թվականի աշխարհի առաջնության ժամանակ Մեգանը և Էրիկն առաջին անգամ դարձան աշխարհի առաջնության մրցանակակիրներ
2013 թվականի աշխարհի առաջնությունն անցկացվեց հարազատ Կանադայում՝ քաղաք Լոնդոնում (Օնտարիո)։ Մեգանը և Էրիկը արդարացրին կանադացի երկրպագուների հույսերը՝ կարիերայի ընթացքում առաջին անգամ դառնալով աշխարհի առաջնության մրցանակակիրներ։ Կարճ ծրագրով ներկայացրին իդեալական բեմադրություն, որի արդյունքներով գրավեցին երկրորդ տեղը՝ շշմեցուցիչ կերպով առաջ անցնելով աշխարհի բազմակի չեմպիոն Ալյոնա Սավչենկո/ Ռոբին Շոլկովի զույգին։ Բացի այդ, սահմանեցին անձնական նոր ռեկորդ (73,61) և հավաքեցին տեխնիկական ամենաբարձր միավորը։ Անձնական նոր ռեկորդ սահմանեցին և՛ ազատ ծրագրում (130,95), և՛ ընդհանուր միավորներով (204,56)։ Առաջին անգամ հատեցին 200 միավորի սահմանը։ Այդպիսի արդյունքի շնորհիվ առաջին անգամ դարձան աշխարհի առաջնության բրոնզե մեդալակիրներ։ Մրցաշրջանի վերջին մրցաշարը աշխարհի թիմային առաջնությունն էր։ Մեգանն ու Էրիկն իրենց թիմին օգնեցին նվաճել արծաթե մեդալ։

### 2013-2014 մրցաշրջան։ Սոչիի Օլիմպիադա
Օլիմպիական մրցաշրջանում Էրիկը գրեց երաժշտություն կարճ ծրագրի համար, որը նվիրեց իր նախկին մարզիչ Պոլ Վիրցին։ Ազատ ծրագիրը կառուցված էր «Ալիսան հրաշքների աշխարհում» ֆիլմի երաժշտության հիման վրա։ Կանադայում կայացած Գրան պրիի փուլի ժամանակ Դյուամելը և Ռեդֆորդը կարճ ծրագրից հետո զբաղեցնում էին առաջատար դիրք, բայց ընդհանուր արդյունքներով զբաղեցրին երրորդ տեղը։ Ֆրանսիայում զույգն զբաղեցրեց երկրորդ տեղը և հերթական անգամ անցավ Գրան պրիի եզրափակիչ։ Սակայն այնտեղ գրավեցին հինգերորդ հորիզոնականը։

2014 թվականի հունվարին Մեգանը և Էրիկը երրորդ անգամ դարձան Կանադայի չեմպիոն՝ մեկ անգամ ևս, ինչպես և անցած տարի, վճռական մարտում առաջ անցնելով Մուր-Տաուերսից և Մոսկովիչյից։ Այդ հաղթանակը երաշխավորեց առաջին անգամ Օլիմպիական խաղերին մասնակցությունը։

Օլիմպիական խաղերում զույգը ելույթ ունեցավ թիմային մրցաշարում (կարճ ծրագիր)։ Նրանք զբաղեցրին երկրորդ տեղը՝ զիջելով միայն Տատյանա Վոլոսոժարին և [Մաքսիմ Տրանկով]ին։ Ազատ ծրագրում նրանց փոխարինեց Մուր-Տաուերս/Մոսկովիչ զույգը։ Թիմային մրցաշարի արդյունքներով Կանադայի թիմն զբաղեցրեց երկրորդ տեղը, Մեգանը և Էրիկը դարձան Օլիմպիական խաղերի արծաթե մեդալակիրներ։ Անհատական մրցաշարում զույգը հաջողություն չունեցավ և զբաղեցրեց միայն յոթերորդ տեղը՝ առանց մեդալի որևէ հույս ունենալու։ Սոչիում կայացած Ձմեռային Օլիմպիական խաղերի ժամանակ Դյուամելը և Ռեդֆորդը դարձան պատմության մեջ առաջին զույգը, որն Օլիմպիական խաղերում ամբողջովին ճիշտ կատարեց եռակի լուտց ցատկը։

Աշխարհի առաջնության ժամանակ Մեգանը և Էրիկը մասամբ վերականգնվել էին և երկրորդ տարին անընդմեջ դարձան բրոնզե մեդալակիր։ Ե՛վ կարճ, և՛ ազատ ծրագրերում նրանք սահմանեցին անձնական նոր ռեկորդներ։ Ընդհանուր միավորներով նույնպես սահմանեցին անձնական ռեկորդ, կանադացի զույգն առաջին անգամ հատեց 210 միավորի սահմանը։

=== 2014-2015: Հաղթական մրցաշրջան ===
Դյուամել/Ռեդֆորդ զույգը 2014-2015 մրցաշրջանից առաջ մարզվում էր քառակի նետում կատարելու համար։ Զույգը մրցաշրջանն սկսեց [Autumn Classic International 2014 մրցաշարով, որտեղ հաջողությամբ կատարեց քառակի նետում սալխովը և հաղթանակ տարավ։ Այնուհետև նրանք հաղթեցին Գրան պրիի Skate Canada 2014 փուլում, այդ հաղթանակն առաջին էր Գրան պրիի փուլերի կարիերայում։ NHK Trophy 2014 փուլում կրկին զբաղեցրին առաջին հորիզոնականը և վստահորեն անցան Գրան պրիի եզրափակիչ։ Գրան պրիի եզրափակիչը, որն անցկացվեց Բարսելոնայում, զույգի կարիերայում չորրորդն էր։ Կարճ ծրագրի արդյունքներով Մեգանը և Էրիկը հավաքեցին 74,50 միավոր, ինչի շնորհիվ դարձան մրցույթի հաղթող՝ 2,17 միավորով առաջ անցնելով գլխավոր հակառակորդներ Քսենյա Ստոլբովային և Ֆյոդոր Կլիմովին։ Ազատ ծրագրում Մեգանը և Էրիկը ոչ միայն պահպանեցին առաջատար դիրքը, այլև մեծացրին հակառակորդների նկատմամբ ունեցած տարբերությունը։ Նաև հարկ է նշել, որ ազատ ծրագրում նրանց առաջին անգամ հաջողվեց հատել 140 միավորի սահմանը։ Մրցույթի արդյունքներով կանադացիները հավաքեցին 220,72 միավոր (կարիերայի ընթացքում առաջին անգամ հատելով 220 միավորի սահմանը)՝ վճռական հաղթանակ տանելով մրցաշարում։ Այդ հաջողությունն առաջինն էր գեղասահորդների կարիերայում, նախկինում նրանք նույնիսկ չէին բարձրացել Գրան պրիի եզրափակչի պատվո հարթակին։ Կանադացի զույգը դարձավ մրցաշրջանի առաջատար։

մինի|Մեգան Դյուամելը և Էրիկ Ռեդֆորդն աշխարհի առաջնությունում
2015 թվականի հունվարին գեղասահորդները չորրորդ անգամ դարձան ազգային չեմպիոններ։ Փետրվարին Սեուլում անցկացված Չորս մայրցամաքների առաջնությունում ելույթ ունեցան հաջողությումբ և կրկին դարձան (երկու տարի անց) չեմպիոններ։ Մեկուկես ամիս անց Շանհայում առաջին անգամ դարձան աշխարհի չեմպիոններ՝ միաժամանակ բարելավելով իրենց միավորային ձեռքբերումները։ Մեգանը և Էրիկը աշխարհի առաջին չեմպիոններն էին Կանադայից վերջին 14 տարվա ընթացքում։ Ապրիլի կեսերին Ճապոնիայում կայացած աշխարհի թիմային առաջնությունում զույգը երկու տեսակի ծրագրերում էր հաջող ելույթ ունեցավ։

### 2015-2016 մրցաշրջան։ Աշխարհի չեմպիոնի տիտղոսի պահպանում
ձախից|մինի|Մեգան Դյուամելը և Էրիկ Ռեդֆորդը Գրան պրի 2015-ի եզրափակչում
Նոր մրցաշրջանը զույգն սկսեց հայրենիքում հոկտեմբերի կեսերին անցկացված Autumn Classic International միջազգային մրցաշարով, որտեղ հաղթանակ տարավ։ Այդ մրցաշրջանում զույգը նորից հաղթեց Գրան պրիի Skate Canada փուլում։ Նագանոյում կայացած Գրան պրիի վերջնական փուլում զույգն զբաղեցրեց առաջին տեղը և հինգերորդ տարին անընդմեջ անցավ Գրան պրիի եզրափակիչ։ Եզրափակչում գեղասահորդներն անհաջող ելույթ ունեցան։ Կարճ ծրագրից հետո զբաղեցրին երրորդ տեղը, բայց ավարտեցին երկրորդ տեղով։

Մեկ ամիս անց դարձան Կանադայի չեմպիոններ՝ այդ տիտղոսը նվաճելով հինգերորդ անգամ։ Փետրվարին Թայբեյում մեկնարկեց Չորս մայրցամաքների առաջնությունը, սակայն կարճ ծրագրից հետո ստիպված եղան մրցույթից հեռանալ։ Ապրիլի սկզբին Բոստոնում տեղի ունեցած աշխարհի առաջնությունում կանադացի զույգը պահպանեց աշխարհի չեմպիոնի տիտղոսը։ Գեղասահորդները կարճ ծրագրից հետո զբաղեցրին երկրորդ տեղը, բայց ազատ ծրագրում հաջող ելույթ ունեցան՝ առաջին անգամ հատելով 150 միավորի սահմանը և երկրորդ անգամ նվաճեցին ոսկե մեդալ։ Միևնույն ժամանակ նրանք բարելավեցին իրենց նախկին մարզական նվաճումները։

### 2016-2017: Դիրքերի զիջում
Նոր նախաօլիմպյան մրցաշրջանը կանադացի զույգն սկսեց Ֆինդլանդիայում կայացած Finlandia Trophy ավանդական մրցաշարով, որտեղ նրանք արժանացան ոսկե մեդալի։ Հոկտեմբերի վերջին գեղասահորդները ելույթ ունեցան Միսսիսսոգայում անցկացված Գրան պրիի տնային փուլում, որտեղ զբաղեցրին առաջին տեղը, միաժամանակ գերազանցեցին իրենց նախորդ ձեռքբերումները կարճ ծրագրում։ Նոյեմբերի վերջին նրանք մասնակցեցին Սապորոյի Գրան պրիի վերջնական փուլին, որտեղ դժվարին մրցույթում զբաղեցրին առաջին տեղը։ Դա հնարավորություն տվեց անցնելու Մարսելում կայանալիք Գրան պրիի եզրափակչին, որտեղ կարողացան զբաղեցնել միայն երրորդ տեղը։

2017 թվականի հունվարին Օտտավայում տեղի ունեցած ազգային առաջնությունում ոչ ոք չկարողացավ մրցակցել կանադացի առաջատար զույգի հետ, և վերջիններս հերթական անգամ դարձան Կանադայի չեմպիոններ՝ սահմանելով ազգային առաջնություններում հաղթանակների նոր ռեկորդ։ Փետրվարի կեսերին կանադացի գեղասահորդները մասնակցեցին Չորս մայրցամաքների առաջնությանը, որն ավարտեցին երկրորդ տեղով։ Մարտի վերջին մասնակցեցին Հելսինկիում անցկացված աշխարհի առաջնությանը, ինչը միանգամից չհաջողվեց։ Վնասվածքի պատճառով զույգն ստիպված եղավ հրաժարվել զուգահեռ 3 լուտցից։ Մրցույթի արդյունքներով զբաղեցրին 7-րդ տեղը։ Միաժամանակ դժվարին մարտում կարողացան իրենց երկրի համար ձեռք բերել Օլիմպիական խաղերին մասնակցելու 3 ուղեգիր։ Ավելի ուշ հայտնի դարձավ, որ Էրիկի մոտ ախտորոշվել է միջողային ճողվածք։ Զույգը Կանադան պետք է ներկայացներ աշխարհի թիմային առաջնությանը, սակայն Էրիկի վնասվածքի պատճառով դուրս եկան մրցաշարից։

### 2017-18: Ոսկի և բրոնզ կորեական Օլիմպիադայում
[մինի|290x290px|«With or Without You»՝ Դյուամելի և Էրիկի կարճ ծրագիրը [Պխենյանի Օլիմպիական խաղերում]]
Հունիսին հայտնի դարձավ, որ Դյուամել/Ռեդֆորդ զույգն այլևս չի աշխատելլու Ռիշեր Գոթյեի հետ։

Նաև հայտնի դարձավ, որ Մեգանը և Էրիկը պետք է աշխատեն Մեգանի ամուսնու՝ Բրունո Մարկոտտեի ղեկավարությամբ, իսկ զույգի հետ պետք է խորհրդակցի Ջոն Ցիմերմանը։

Օլիմպիական նոր մրցաշրջանը կանադացի Մեգանն ու Էրիկն սկսեցին Մոնրեալի անցկացված Autumn Classic International մրցաշարով, որտեղ ելույթ ունեցան լիովին վստահորեն և նվաճեցին արծաթե մեդալներ։ Մեկ ամիս անց զույգը ելույթ ունեցավ Գրան պրիի Skate Canada International փուլում և ճանաչվեց հաղթող։ Skate America փուլում հաղթանակը կրկնել չհաջողվեց և զույգը գրավեց երրորդ տեղը, ինչը չխանգարեց հերթական անգամ մասնակցելու Գրան պրիի եզրափակչին։ Եզրափակչում զույգն զբաղեցրեց երրորդ տեղը։ Դա նշանակում է, որ զույգը հայտնվեց Գրան պրիի եզրափակչի պատվո հարթակին։

Նախքան Կանադայի առաջնությունը զույգը որոշեց վերադարձնել 2015-2016 մրցաշրջանի անկաշկանդությունը, որի շնորհիվ նրանք դարձել էին աշխարհի կրկնակի չեմպիոն։ Կանադայի առաջնությունում զույգն ունեցավ յոթերորդ անընդմեջ հաղթանակը և հնարավորություն ստացավ մասնակցելու Օլիմպիական խաղերին, որը պետք է անցկացվեր Պխենյանում։

Դյուամել/Ռեդֆորդ զույգի համար Օլիմպիադայում մրցույթներն սկսվեցին փետրվարի 9-ին՝ բացման արարողությունից մի քանի ժամ առաջ, որտեղ նրանք թիմային մրցումներում կատարեցին կարճ ծրագիրը։ Մեգանը և Էրիկը միայն մի փոքր թերություն ունեցան եռակի լուտցում։ Կարճ ծրագրի արդյունքներով զիջեցին միայն Եվգենիա Տարասովա/Վլադիմիր Մորոզով զույգին։

Մրցութային առաջին օրվանից հետո, երբ անցկացվեցին մենասահորդ տղամարդկանց և մարզական զույգերի կարճ ծրագրերը, կանադացիները դարձան առաջատար և Ռուսաստանի ատլետներից առաջ անցան 4, ամերիկացիներից՝ 3 միավորով։

մինի|290x290px|Դյուամելի և Ռեդֆորդի «Hometown Glory» ազատ ծրագիրը Պխենյանի Օլիմպիական խաղերում
Երկու օր անց Մեգանը և Էրիկը հանդես եկան ազատ ծրագրով, որը շատ անսպասելի էր, քանի որ թիմային և անհատական մրցաշարերի միջև ընդմիջումը շատ կարճ էր։ Նրանք թիմային մրցաշարում ելույթ ունեցան վստահորեն և առաջ անցան բոլոր մրցակիցներից՝ միավորային տարբերությունը հասցնելով վեցի։ Օլիմպիական ոսկու ճակատագիրը Կանադայի թիմի ձեռքում էր։

Հաջորդ օրը թիմային մրցաշարն սկսվեց մենասահորդների ելույթներով։ Պատրիկ Չանը հաղթեց ազատ ծրագրում և միավորային տարբերությունը հասցրեց յոթի։ Կանադացինը կարող էին պարտվել միայն մի շարք անհավատալի հանգամանքների դեպքում։ Գաբրիել Դեյլմանն ազատ ծրագրում զբաղեցրեց երրորդ տեղը, դրանով երաշխավորելով կանադական թիմի օլիմպիական ոսկին։ Առջևում մնում էր միայն մի ձև՝ ազատ պարը, որն արդեն ոչինչ չէր որոշում։ Ազատ պարի ժամանակ Տեսսա Վերտյուն և Սքոթ Մոիրը ելույթ ունեցան վերջում ու հաղթեցին՝ միավորային տարբերությունը մյուս թիմերի համեմատ ավելացնելով յոթով։ Կանադայի հավաքականը ունեցավ 73 միավոր, ընդ որում բոլոր ութ ձևերում էլ նրանք զբաղեցրին երրորդ տեղից ոչ ցածր հորիզոնական։ Մեգան Դյուամելը և Էրիկ Ռեդֆորդը դարձան օլիմպիական չեմպիոններ։

Երկու օր անց սկսվեց զույգերի անհատական մրցաշարը։ Մեգանը և Էրիկը վիճակահանությամբ ստացան 19-րդ համարը։ Նրանք հավաքեցին 76,82 միավոր և կարճ ծրագրի արդյունքներով զբաղեցրին երրորդ տեղը՝ առաջին ու երկրորդ տեղերից հետ մնալով 5 միավորով, բայց Ալյոնա Սավչենկո/Բրունո Մասսո զույգից առաջ անցնելով 0,23 միավորով։ Ազատ ծրագրում կանադացիները ելույթ ունեցան 14-րդ համարի տակ։ Ինչպես պարզվեց, այդ համարում նրանց բախտը չբերեց, քանի որ նրանցից առաջ ելույթ ունեցան Սավչենկոն ու Մասսոն և ազատ ծրագրում սահմանեցին համաշխարհային նոր ռեկորդ։ Սակայն Մեգանին ու Էրիկին դա բոլորովին էլ չշփոթեցրեց և նրանք նույնպես ներկայացրին ուժեղ ցուցադրություն՝ միայն մեկ սխալ թույլ տալով եռակի լուտցում, բայց ամբողջովին ճիշտ կատարեցին քառակի նետում սալխովը՝ դառնալով պատմության մեջ առաջին զույգը, որն Օլիմպիական խաղերում գետնին իջավ քառակի նետումով։ Դյուամելը և Ռեդֆորդն ազատ ծրագրից հավաքեցին 153,33 միավոր, ընդհանուր ունեցան 230,15 միավոր։ Բայց ոսկե մեդալնեին արժանացան նրանց մրցակիցները։ Մեգան Դյուամելը և Էրիկ Ռեդֆորդը դարձան Օլիմպիական խաղերի անհատական մրցաշարի բրոնզե մեդալակիրներ։ Նրանք ունեն Օլիմպիական խաղերի բոլոր մեդալներից՝ ոսկի թիմայինով (2018), արծաթ թիմայինով (2014) և բրոնզ անհատական մրցաշարում (2018)։

2018 թվականի ապրիլի վերջին մարզիկները կարիերան ավարտելու որոշում ընդունեցին։

## Կյանքը սպորտից դուրս
2008 թվականի դեկտեմբերին Դյուամելը դարձել է վեգան։ Կարդալով գրքեր վեգանության մասին՝ նա որոշել է փոխել իր կյանքը։ Այդ ժամանակից ի վեր ուումնասիրել է ամբողջական/նատուրոպատիական առողջությունը և 2012 թվականին դարձել վկայագրված դիետոլոգ։ Միշտ ճանապարհորդում է իր սննդով։ Զբաղվում է յոգայով, թենիսով, թխվածքներ պատրաստելով։
Նա ունի երկու շուն՝ Թեո անոնով բուգլը և գորշուկաշան խառնուրդ Moo-tae, որին նա ստացել է 2017 թվականին Հարավային Կորեայում անցկացված Չորս մայրցամաքների առաջնությանը մասնակցելու ժամանակ։

Մեգանն աշխատում է իր սեփական «Lutz of Greens» ապրանքանիշով և Շների պաշտպանության միության անդամ է։ Նա ավարտում է մարզական, բուսական և ֆիտնես-սնուցման բնագավառներում մասնագիտացված հետազոտությունը և պլանավորում մշակել առողջարարական համակարգ գեղասահորդների համար։

2014 թվականի հուլիսին հայտարարվել է, որ նա հանդիպում է Բրունո Մորկոտտեի հետ։ 2015 թվականի հունիսի 5-ին նրանք ամուսնացել են Բերմուդյան կղզիներում։

## Սահքի ոճ
Հյուսիսային Ամերիկայի դասական զույգը ոչ այնքան լավ գծերով է, որքան տեխնիկական բավականին լավ ուսուցմամբ։ Դյուամել/Ռեդֆորդ զույգի հաղթաթուղթը եզակի բարդությամբ բովանդակություն ունեցող ծրագրերն են։ Կարճ ծրագրերում նրանք ավանդաբար օգտագործում են զուգահեռ եռակի լուտց։ Ազատ ծրագրերում, ի լրումն եռակի լուտցի, Մեգանը և Էրիկը կատարում են քառակի նետում սալխով։

## Ծրագրեր
[մինի|Դյուամելը և Ռեդֆորդը 2012 թվականին [Սոչիում կայացած Գրան պրիի եզրափակիչ փուլում]]
thumb|250x350px|2015 թվականի Գրան պրիի եզրափակիչ: Պարգևատրման արարողություն
մինի|Ցուցադրական ելույթներ

*(Է. Ռեդֆորդի հետ)*

thumb|350x350пкс|Դյուամել և Քրեյգ Բանտին

*(Կ. Բանտինոյի հետ)*

*(Ռ. Առնոլդի հետ)*

### Մենասահք

## Մարզական ձեռքբերումներ
### Զուգասահքի արդյունքներ
*(Է. Ռեդֆորդի հետ)*

* * – տեղը անհատական հաշվարկում/թիմային հորիզոնականը (2015 թվականից ի վեր անհատական հաշվառում չի կատարվում)։
* **WD** – Գեղասահորդները ելույթը չեն ավարտել։

*(Ք. Բանտինի հետ)*

* WD = դուրս են եկել մրցույթից

*(Ռ. Առնոլդի հետ)*

### Մենասահքի արդյունքներ

* J = պատանեկան մակարդակ, N = «նորեկի» մակարդակ

## Նմանատիպ արդյունքներ
*Կարճ և ազատ ծրագրերի համար փոքր մեդալներ տրվում են միայն Չմշկորդների միջազգային միության հովանու ներքո անցկացվող առաջնություններում:*

(Է. Ռեդֆորդի հետ)

## Ծանոթագրություններ

## Արտաքին հղումներ
* Մ. Դյուամել & Է. Ռեդֆորդ  Skate Canada կայքում
* Մ. Դյուամելը և Է. Ռեդֆորդը Չմշկորդների միջազգային միության կայքում
* Մ. Դյուամելը Չմշկորդների միջազգային միության կայքում
* Մ. Դյուամելը և Կ. Բանտինը Չմշկորդների միջազգային միության կայքում
* Մ. Դյուամելը և Ռ. Առնոլդը Չմշկորդների միջազգային միության կայքում

Կատեգորիա:Գեղասահքի Եվրոպայի չեմպիոններ
Կատեգորիա:Կանադացի գեղասահորդներ
Կատեգորիա:Կանադացի օլիմպիական չեմպիոններ